**Terrorangrepet mot Kabul Serena Hotel** fant sted 14. januar 2008, da terrorister fra Taliban gikk til angrep med granater og skytevåpen mot Kabul Serena Hotel i Kabul i Afghanistan. 

En norsk delegasjon, under utenriksminister Jonas Gahr Støre, var på hotellet under angrepet. Journalist Carsten Thomassen ble drept under angrepet.

Serena Hotel er et femstjerners hotell i Kabul som siden nyåpningen i 2005 har vært mye brukt av internasjonale pressefolk og politikere. Hotellet har et eget rom som ofte har vært benyttet av utlendinger til møter, middager og diverse selskaper. Det er av mange regnet som det aller fineste hotellet i byen, og ligger i nærheten av den afghanske presidentens palass. Norge investerte ca. 30 millioner kroner i hotellet gjennom Norfund, Statens investeringsfond for næringsvirksomhet i utviklingsland. Hotellet huser også den australske ambassadøren til Afghanistan.

Angrepet
--------

Like før klokken 15.00 (norsk tid), klokken 18.30 (lokal tid), stormet terrorister fra Taliban, ikledd politiuniformer, hotellet med selvmordsvester, granater og AK-47-geværer. En bilbombe skal ha eksplodert utenfor hotellet, ifølge uttalelser fra Taliban.

En talsmann for NATO-styrkene hevdet at vaktene ved hotellet klarte å drepe en av terroristene før han kom seg inn i hotellet.
To av terroristene kastet håndgranater mot vaktene utenfor, og klarte på den måten å komme seg inn på selve hotellområdet. Der skal en av terroristene ha utløst en selvmordsbombe, mens minst én av terroristene som var kledd i afghansk politiuniform skjøt vilt rundt seg med automatvåpen. Den norske fotografen Stian Solum fortalte at han var en av dem som ble skutt på av en mann ikledd politiuniform, da han kom ut av heisen på hotellet.

Attentatmennene skal ha fokusert angrepet mot hotellets treningsrom og spa-avdeling, der mange av de utenlandske gjestene bruker å være. 
De norske ISAF-styrkene i Kabul var med på å evakuere sårede og andre fra hotellet. De norske styrkene brukte to pansrede kjøretøy, en sisu og en feltvogn, inklusiv lege og sykepleier i evakueringen.

### Skader

To nordmenn ble skutt og hardt skadd under angrepet. Den ene var Dagbladets journalist Carsten Thomassen, som senere døde av splintskader, den andre var en mannlig UD-ansatt, Bjørn Svenungsen. Begge ble skadd etter angrep fra en terrorist i politiuniform. De to nordmennene ble fraktet av norske soldater til et tsjekkisk ISAF-feltsykehus i Kabul, der Thomassen døde på operasjonsbordet, som følge av splintskadene han fikk.

To vakter ved hotellet ble drept i angrepet, samt en kvinnelig filippinsk ansatt Zenia Aguilan  ved hotellet og en amerikansk statsborger. En diplomat fra De forente arabiske emirater ble skutt i magen og hardt skadd.

### Gjerningsmennene

En vestlig medisiner som kom til hotellet, uttalte at én av terroristene ble funnet skutt og drept i hotellets lobby, én sprengte seg selv på plassen foran hotell-inngangen, én sprengte seg selv på taket av hotellet og den fjerde slapp unna. En av terroristene skal angivelig ha låst seg selv ute på taket av hotellet ved en feiltagelse, for deretter å sprenge seg selv i luften der.
En av terroristene, som skal være den som avfyrte skuddene inne i hotellet, ble tatt til fange av hotellets egne sikkerhetsvakter like etter hendelsen.

Utenriksminister Jonas Gahr Støre
---------------------------------

Utenriksminister Jonas Gahr Støre var på Serena Hotel da angrepet skjedde. Foto: Harry Wad 
Utenriksminister Jonas Gahr Støre var på Serena Hotel, sammen med en stor delegasjon fra Utenriksdepartementet, da angrepet skjedde. Alle på møtet, som foregikk i etasjen under lobbyen, ble beordret ned på gulvet av livvaktene fra Politiets Sikkerhetstjeneste. Der ble de liggende mens vaktene var i beredskap med sine våpen, i tilfelle rommet de var i skulle bli angrepet. Forsamlingen ble etter hvert fraktet til sikkerhet i et bomberom i hotellets kjeller. Støre hadde nettopp påbegynt et møte med lederen for den afghanske menneskerettighetskommisjonen.

FNs generalsekretær Ban Ki-moon fastslo litt senere samme dag at den norske delegasjonen, med utenriksminister Jonas Gahr Støre i spissen, hadde vært målet for angrepet, mens uttalelser fra Taliban sprikte. En kilde hevdet at angrepet ikke var rettet mot den norske utenriksministeren, mens en annen sa at geriljagruppen ønsket å angripe Serena Hotel mens Støre var der.

Støre avbrøt sin reise i Afghanistan dagen etter angrepet.

Ansvar
------

Talibans talsmann Salah Adin al-Ayoupi bekreftet at det var Taliban som gjennomførte angrepet mot hotellet.

Reaksjoner
----------

Statsminister Jens Stoltenberg sa etter at angrepet ble kjent: «*Dette er et uakseptabelt angrep mot sivile og et nytt alvorlig anslag mot arbeidet for fred og stabilitet i Afghanistan. Vi er nå opptatt av at de sårede får den nødvendige behandlingen så fort som mulig*»

Den danske utenriksministeren Per Stig Møller sa i en uttalelse: «*Regjeringen fordømmer på det kraftigste terrorangrepet på den norske utenriksminister og andre uskyldige. Det er et feigt angrep som understreker at trusselen fra Taliban er reell og uforutsigbar*» og «*La meg også uttrykke stor medfølelse med de rammede og deres familier i og utenfor Norge, som er vår nære allierte*»

Utenriksminister Jonas Gahr Støre kommenterte dødsfallet til Dagbladet-journalisten, Carsten Thomassen, slik: «*Carsten var en ener blant norske journalister. Han kombinerte solid journalistisk arbeid med integritet og store kunnskaper. Han har fulgt meg på mange reiser og han var inntil det siste fylt av sin gjerning som journalist. De som var sammen med Carsten i Kabul 14. januar er fylt av sorg og fortvilelse. Mine tanker går til hans nærmeste og alle hans venner og kolleger*»

### Kritikk mot UD

Det norske Utenriksdepartementet er kritisert for å ha publisert store deler av reiseplanen på nettsidene sine flere uker før angrepet. Det er også kommet frem at UD ikke konsulterte Forsvarsdepartementet før de besluttet hvilke sikkerhetstiltak som skulle iverksettes under oppholdet i Afghanistan. Endelig har UD fått kritikk for å gi uriktig informasjon om tilstanden til Thomassen.

Etterforskning
--------------

Både afghanske og norske myndigheter varslet at de vil etterforske hendelsen på hver sin side, spesielt siden angrepet skjedde kun tre timer etter at utenriksministeren ankom hotellet.

### Afghanistans etterretningstjeneste

Dagen etter angrepet offentliggjorde Afghanistans etterretningstjeneste bilder og navn på personer de hevdet stod bak angrepet. De orienterte også om at det var tre gjerningsmenn, en av dem er arrestert, og at de også har arrestert sjåføren som kjørte angriperne, samt to personer som huset dem. Amrullah Saleh, leder for Afghanistans etterretningstjeneste, sa videre på en pressekonferanse at de mente terrorangrepet var planlagt og kontrollert av personer tilknyttet Mullah Abdullah, en av Siraj Haqqanis samarbeidspartnere. Noen kritiske røster mente at afghanske myndigheter bare brukte angrepet mot Serena Hotell som en ytterligere grunn for å jakte på Siraj Haqqani.

Det ble etterhvert kjent at flere enn 10 personer var arrestert av afghanske myndigheter i forbindelse med terrorhandlingen. Norge sendte også en politimann til Kabul for å følge den afghanske etterforskingen.

### Norsk gransking

Venstre-leder Lars Sponheim, Krf-leder Dagfinn Høybråten og FrP-leder Siv Jensen gikk sammen om et krav om ekstern gransking av Jonas Gahr Støres handlinger og ansvar i saken. Høybråten sa ifm kravet: «*Og det er den helt spesielle situasjonen at utenriksministeren personlig har vært involvert i dramaet og at hendelsen har hatt det fatale utfallet*». Utenriksministeren avviste kravet om ekstern gransking.

6. februar 2008 offentliggjorde norske myndigheter skriftlige redegjørelser fra de tre berørte departementene, Utenriks-, Justis- og Forsvarsdepartementet.

Norsk politi tilbydde sine tjenester og bistand til afghansk politi like etter hendelsen, men ifølge en artikkel i bl.a Aftenposten, skjedde det ingenting de første ukene etterpå. Samtidig ble det kjent at det amerikanske FBI etterforsket hendelsen, da den amerikanske statsborgeren Thor David Hesla var en av de som ble drept.

Høring i Stortinget
-------------------

Stortingets kontroll- og konstitusjonskomité bestemte seg for å gjennomføre en høring på bakgrunn av den kritikken som ble reist i etterkant av terrorangrepet, og gjennomføringen av evakueringen av sårede fra hotellet. Høringen ble gjennomført 13. mars 2008, der møtte utenriksminister Jonas Gahr Støre, forsvarsminister Anne-Grete Strøm-Erichsen og justisminister Knut Storberget, sammen med ambassadør Jan Erik Leikvang. En del av høringen ble unntatt offentlighet grunnet gradert materiale. Gahr Støre gjentok sin tidligere uttalelser i høringen og sa at «Jeg ser ikke at de manglene man i etterkant har avdekket ville endret hendelsesforløpet». Utenriksministeren innrømmet imidlertid at ting kunne blitt gjort annerledes og sa «Vi vil være mer restriktive med å legge ut informasjon om reiseplaner på internett når reisene går til utsatte områder. Det vil bli etablert en tettere kontakt mellom Politiets sikkerhetstjeneste (PST) og UD når det gjelder mer langsiktige reiseplaner» og «Jeg vil avvise enhver antydning om at det skal ha blitt gjort forskjell på dem. Alle gjorde det de kunne med de midlene de hadde tilgjengelig. Likevel må vi leve med resultatet. Seks mennesker mistet livet og like mange ble alvorlig såret». Redaktør Stein Gauslaa fra Norsk Presseforbund, Dagbladets redaktør Anne Aasheim, TV-journalist Fredrik Græsvik og VG-fotograf Harald Henden forklarte seg også for komiteen.

10. april møtte PST-sjef Jørn Holme til høring vedrørende dens rolle i forbindelse med sikkerhetsvurderingene i forkant som bl.a utenriksministeren refererte til i sin forklaring. Holme uttalte «En sivil profil gir ikke nødvendigvis mindre sikkerhet enn en militær profil. En militær profil vil nødvendigvis tiltrekke seg mer oppmerksomhet fra fiendtlige aktører enn en sivil profil. Når Utenriksdepartementet ønsket en sivil profil på opplegget, så vi ingen grunn til å fraråde dette» og sa også at etter hans mening at en sivil profil på sikkerhetsopplegget kunne være å foretrekke i fremtiden.

Film og bok
-----------

TV 2-journalist Fredrik Græsvik, som overlevde angrepet, laget sammen med fotograf Aage Aune og redigerer Diderik Cappelen dokumentarfilmen *Skuddene i Kabul*. Filmen ble vist på TV 2 én måned etter angrepet. Den vant andrepris i kampen om den internasjonale Achievement of International Broadcasting i London høsten 2008. Græsvik har også gitt ut en bok om angrepet og historien til den ene av attentatmennene. *Skuddene på Serena hotell* utkom på Kagge forlag i oktober 2008.

Se også
-------

* Terrorangrepet mot Kabul Serena Hotell i 2014

Referanser
----------

1. 1 2  VG: VG-fotograf kjempet for kollegaens liv, publisert 15. januar 2008
2. ↑  VG: Minst seks drept i angrep på Støre-hotell, publisert 14. januar 2008
3. 1 2 3 4  Nettavisen: Støre var ikke målet Arkivert 15. januar 2008 hos Wayback Machine. publisert 14. januar 2008
4. 1 2  Dagbladet: Et sikkert hotell, publisert 14. januar 2008
5. ↑  VG: Dagbladet-journalist skutt og skadet, publisert 14. januar 2008
6. ↑  The Courier-Mail: Terrorists hit Australian embassy, publisert 15. januar 2008
7. ↑  BBC News: Taleban attack Kabul luxury hotel, publisert 14. januar 2008
8. 1 2 3  Nettavisen: Ble beordret ned på gulvet Arkivert 15. januar 2008 hos Wayback Machine. publisert 14. januar 2008
9. 1 2 3 4 5  Aftenposten: Bombeangrep mot Støres hotell, publisert 14. januar 2008
10. 1 2  VG: Støre trolig hjem til Norge etter terrorangrepet, publisert 14. januar 2008
11. ↑  Dagbladet: To nordmenn skutt på hotell i Kabul, publisert 14. januar 2008
12. 1 2  Nettavisen: Dagbladet-journalist drept Arkivert 15. januar 2008 hos Wayback Machine. publisert 14. januar 2008
13. ↑  «Afghan war goes to Philippine mountains | MACAU DAILY TIMES». *macaudailytimes.com.mo* **(engelsk)**. Arkivert fra originalen 21. mars 2018. Besøkt 21. mars 2018.
14. 1 2  Aftenposten: Ville vise utlendingene, publisert 15. januar 2008 Arkivert 16. januar 2008 hos Wayback Machine.
15. 1 2  BBC News: Eyewitness: Carnage in Kabul hotel, publisert 14. januar 2008
16. 1 2  Aftenposten: Kabul-terrorist låste seg trolig ute på taket, publisert 16. januar 2008
17. ↑  Aftenposten: En arrestert etter angrepet i Kabul, publisert 15. januar 2008 Arkivert 16. januar 2008 hos Wayback Machine.
18. ↑
19. ↑  Aftenposten: Kastet seg i dekning da skuddene smalt, publisert 14. januar 2008
20. ↑  VG: FN: Støre var målet, publisert 14. januar 2008
21. ↑  VG: Taliban: Ville angripe mens Støre var på hotellet, publisert 15. januar 2008
22. ↑  Dagbladet: Uakseptabelt angrep, publisert 14. januar 2008
23. ↑  Dagbladet: Et forsøk på å skremme hjelpere bort, publisert 14. januar 2008
24. ↑  VG Nett: Uvanlig med offentlighet om reiserute
25. ↑  VG Nett: UD terror-advart før Kabul-turen
26. ↑  VG Nett: UD-sjef: - Har ikke bevisst feilinformert
27. ↑  Aftenposten: Ikke rettet mot Støre, publisert 15. januar 2008
28. 1 2 3  Dagbladet: Lagde selvmordsvideo kvelden før, publisert 15. januar 2008
29. ↑  Dagbladet: Dette er drapsmennene, publisert 16. januar 2008
30. 1 2  Aftenposten: Frykter tortur av terrorister, publisert 26. januar 2008
31. 1 2  Aftenposten: Krever gransking av Kabul-attentat, publisert 25. januar 2008
32. ↑  Aftenposten: Avviser uavhengig gransking, publisert 26. januar 2008
33. ↑  Regjeringen.no: Pressemelding, Nr.: 12 - 2008, publisert 06.02.2008
34. ↑  Aftenposten: FBI etterforsker Serena, publisert 13. februar 2008
35. ↑  Aftenposten: Stenger Kabul-høring, publisert 13. mars 2008
36. ↑  VG: Fryktet de ville samle flest mulig i ett rom, publisert 13. mars 2008
37. ↑  Tv2: Kun meter unna hjelpebil, publisert 13. mars 2008
38. ↑  Dagbladet: Må leve med at vi ikke strakk til, publisert 13. mars 2008
39. ↑  VG: PST frikjenner Regjeringen, publisert 10. april 2008

Eksterne lenker
---------------

* Serena Hotell Kabul (hotellets hjemmeside)
* Google Maps: Satellittbilde av Kabul og Serena Hotell
* Aftenposten: Bildeserie: Terrorangrepet i Kabul
* Justisdepartementets redegjørelse (pdf-fil)
* Utenriksdepartementets redegjørelse
* Forsvarsdepartementets redegjørelse
* Redegjørelse fra Politiets Sikkerhetstjeneste i forbindelse med terroraksjonen mot Hotel Serena mandag 14. januar 2008

| * v
* d
* r
Terrorangrep i 2008 |
| --- |
| Januar | 10. Lahore **·** 14. Kabul Serena Hotell **·** 16. Buttala **·** 18. Hadramut **·** 21. Al-Hajaj **·** 23. Mosul **·** 29. Madhu |
| Februar | 1. Bagdad **·** 2. Colombo **·** 4. Dimona **·** 5. Bosaso **·** 9. Charsadda **·** 10. Balad **·** 16. Parachinar **·** 17. Kandahar **·** 18. Spin Boldak **·** 26. Mosul |
| Mars | Jerusalem **·** Bagdad **·** 11. Lahore **·** 15. Islamabad **·** 17. Karbala **·** 23. Mosul **·** 26. Helmand |
| April | 3. Adayaa **·** 4. Sadiya **·** 6. Colombo **·** 10. Kandahar **·** 15. Baquba **·** Ramadi **·** Bu Mohammed **·** Bilbao **·** 20. Elgoibar  **·** 25. Piliyandala **·** 27. Mosul |
| Mai | Bara **·** Bagdad **·** Baladrouz **·** 2. Saada **·** 9. Ampara **·** 13. Jaipur **·** Legutiano **·** Abu Minasir **·** 15. Farah **·** 16. Colombo |
| Juni | 2. Islamabad **·** Colombo **·** Kandy **·** 17. Bagdad **·** Garma **·** Mosul |
| Juli | 25. Bangalore **·** 26. Ahmedabad **·** 27. Istanbul **·** Bagdad **·** Kirkuk |
| August | 23. Swat |
| September | 6. Peshawar **·** 15. Morelia **·** 20. Islamabad |
| November | 4. Mumbai |